סרחיו יוי

סרחיו יוי מלייה (בספרדית: Sergio Llull Melià; נולד ב-15 בנובמבר 1987 במאו שבמנורקה, ספרד) הוא כדורסלן ספרדי המשחק בעמדות הרכז והקלע בקבוצת ריאל מדריד מליגת העל הספרדית והיורוליג. יוי החל את קריירת המשחק כששיחק עבור מחלקות הנוער של לה סלה מאו ויוניו מנרסנה. יוי ערך את עונת הבכורה בכדורסל המקצועי בקבוצת ליגת ה-ACB מנרסה במהלך עונת 2005/2006. הוא שיחק גם כן בקבוצת פינקיוס אולסה באותו עונה. הוא חזר לקבוצתו הראשונה, מנרסה, בעונה שלאחר מכן, בעונת 2006/2007. יוי הצטרף לריאל מדריד ביוני 2007. הוא היה חתום בריאל עד 2014, בחוזה שהוארך ב-2012 עד 2018 וב-2015 עד 2021. יוי נרשם לדראפט ה-NBA של שנת 2009 ונבחר בבחירה ה-34 בסיבוב השני על ידי דנוור נאגטס. באותו ערב הועברו הזכויות עליו לקבוצת יוסטון רוקטס תמורת שניים ורבע מיליון דולרים. בשנת 2012 זכה עם ריאל מדריד בתואר גביע המלך הספרדי בניצחון על ברצלונה, בנוסף קיבל את תואר ה-MVP של הטורניר - הישג שחזר עליו ב-2017, כאשר הוא זוכה עם הקבוצה בגביע גם ב-2014. בליגה הספרדית זכה יוי עם ריאל באליפות בעונות 2007, 2013, 2015 ו-2016, כאשר בשתי העונות האחרונות הוא נבחר גם ל-MVP של גמר הליגה, וב-2012 וב-2015 הוא נבחר לחמישיית העונה בליגה. ב-2010/2011 נבחר יוי לחמישייה השנייה של העונה ביורוליג, כשממוצעיו עומדים על 11.9 נקודות, 3 ריבאונדים ו-2.9 אסיסטים. בעונת 2014/2015 הוביל את ריאל לזכייה באליפות היורוליג, כשהוא מעמיד מדד יעילות ממוצע של 13.9 נקודות מדד למשחק. בעונת 2016/2017 נבחר יוי לחמישיית העונה ביורוליג ול-MVP של היורוליג, כאשר הוא מוביל את קבוצתו למקום הראשון בתום העונה הסדירה וחצי גמר הפיינל פור שם הפסידו לפנרבחצ'ה. בסיום העונה, במהלך ההכנות עם נבחרת ספרד ליורובאסקט 2017 קרע יוי את רצועות הברך, בפציעה חמורה שמוערכת בהיעדרות מפעילות למשך לפחות חצי שנה. לקראת סוף עונת 2017/18 לאחר היעדרות של כשמונה וחצי חודשים, חזר יוי לשחק כדורסל במשחק השלישי בשלב ההצלבה ביורוליג נגד פנאתינייקוס. במשחק קלע יוי 8 נקודות, מסר 4 אסיסטים ועזר לריאל לנצח את המשחק. יוי היה חבר בנבחרות הנוער של ספרד, במהלכן זכה עימן במדליית הזהב באליפות אירופה בכדורסל עד גיל 18 שנערכה בשנת 2004. בנוסף לכך, זכה במדליית הכסף באליפות אירופה בכדורסל עד גיל 20, 2007. בנבחרת הבוגרת של ספרד יוי חבר מאז 2009, והופעת הבכורה שלו הייתה ביורובאסקט 2009, בטורניר בו זכה עם הנבחרת במדליית הזהב, הישג שחזר עליו גם בטורנירים של 2011 ושל 2015. בטורניר הכדורסל של אולימפיאדת לונדון ב-2012 זכה יוי עם נבחרת ספרד במדליית הכסף, ובזה של אולימפיאדת 2016 זכה עם נבחרתו במדליית הארד. במהלך ההכנות לקראת יורובאסקט 2017 קרע רצועות בברך והושבת מפעילות למשך זמן ממושך, כך שלא יכל להשתתף בטורניר עם נבחרתו. נבחרת ספרד אליפות העולם: 2019 אליפות אירופה (3): 2009, 2011, 2015 ריאל מדריד אליפות ספרד (8): 2007, 2013, 2015, 2016, 2018, 2019, 2022, 2024 הגביע הספרדי (7): 2012, 2014, 2015, 2016, 2017, 2020, 2024 הסופר קאפ הספרדי (9): 2012, 2013, 2014, 2018, 2019, 2020, 2021, 2022, 2023 יורוליג (3): 2015, 2018, 2023 הגביע הבין יבשתי: 2015 מדיה וקבצים בנושא סרחיו יוי בוויקישיתוף אתר האינטרנט הרשמי של סרחיו יוי סרחיו יוי, ברשת החברתית פייסבוק סרחיו יוי, ברשת החברתית אקס (טוויטר) סרחיו יוי, ברשת החברתית אינסטגרם פרופיל, באתר Basketball-Reference פרופיל אולימפי, באתר olympedia.org פרופיל, באתר eurobasket פרופיל, באתר פיב"א פרופיל, באתר היורוליג פרופיל, באתר ליגת העל הספרדית בכדורסל (בספרדית) דף השחקן באתר ה-NBA דף השחקן באתר הרשמי של ריאל מדריד בכדורסל יול קרע את רצועות הברך: מחוץ ליורובאסקט, באתר ערוץ הספורט, 10 באוגוסט 2017